**A 2021. III. negyedévi adószámlák alakulásának szöveges beszámolója**

A helyi önkormányzatok alapvető feladata – a közhatalom helyi közügyekben való gyakorlása mellett – a helyi közfeladatok biztosítása. E feladatoknak a helyi sajátosságokhoz és igényekhez igazítható ellátása elengedhetetlenné teszi az önkormányzatok önálló gazdálkodási feltételeinek megteremtését. Magyarország Alaptörvénye külön fejezetben rendezi a helyi önkormányzatok autonómiájának lényegi elemeit, kiemelve hogy a helyi önkormányzat rendeletet alkot, meghatározza költségvetését és annak alapján önállóan gazdálkodik, és – a helyi adókról szóló 1990. évi C. törvény (továbbiakban: Htv.) keretei között - dönthet a helyi adók bevezetéséről, fajtájáról és mértékéről. A Magyarország helyi önkormányzatairól szóló 2011. évi CLXXXIX. törvény részletezi az önkormányzatok gazdasági alapját és az autonóm gazdálkodáshoz nélkülözhetetlen bevételek körét, amelynek egyik eleme a helyi adók rendszere. A jogszabályok az önkormányzatok számára lehetőséget teremtenek a szuverén adóztatási jog gyakorlására, s ezzel együtt a helyi adópolitika kialakítására, helyi rendeletalkotás szabályozza az adóztatást.

**Helyi iparűzési adót/adóelőleget érintő speciális szabályok.**

Az iparűzési adó 2021-ben átmeneti jelleggel a felére, 2 százalék helyett 1 százalékra csökken a 4 milliárd forint árbevétel vagy mérlegfőösszeg alatti kis- és középvállalkozások, valamint az egyéni vállalkozások körében. A kieső iparűzési bevételeket a Kormány a 25 ezer fő alatti kistelepülések esetén kompenzálja, a nagyobb önkormányzatok esetén pedig egyenként tekinti át a pénzügyi helyzetet. Az adózók választhattak, hogy 2021. évben már érvényesítik vagy sem, az iparűzési adóelőlegfizetésnél a biztosított adóelőnyt. 2022. május 31-ig benyújtott bevallásokban már a mikro-, kis- és középvállalkozásnak jár az 1%-os mértékkel történő „adófelezés”, ha és amennyiben ezt a bevallásban majd jelölik. A mikro-, kis- és középvállalkozásnak minősülő vállalkozóknak a 2021. évben, az adott előleg-fizetési időpontban esedékes - a Htv. szerint bevallott és a 2021. évben az önkormányzati adórendelet szerinti adómértékkel bevallandó - adóelőleg 50 százalékát kell az egyes esedékességi időpontokban megfizetni, ha erre vonatkozóan nyilatkozatot tesznek. A vállalkozóknak nyilatkozatot lehetett tenniük legkésőbb 2021. február 25-ig a székhelye, telephelye szerinti önkormányzati adóhatóság számára, ha élni kívántak az adó felezés lehetőségével. A nyilatkozat alapján a meg nem fizetendő előleg-részlet összegével az önkormányzati adóhatóság a vállalkozó iparűzési adóelőleg-kötelezettsége összegét hivatalból, határozathozatal nélkül csökkentette.

A jelenlegi járványhelyzet az önkormányzat adóbevételeire is igen jelentős hatással van. A gazdaságvédelmi akcióterv keretében több, az önkormányzatok adóbevétel ét érintő jogszabály is módosult, amelyek elsősorban az adófizetők védelmét, és a vállalkozások fennmaradását célozták, hiszen hosszútávon minden érintettnek az az érdeke, hogy a vállalkozások fennmaradjanak, és a lakosság fizetőképessége továbbra is biztosított legyen. A teljes gépjárműadó összege elvonásra került, így a gépjárműadó beszedéséhez kapcsolódó feladatok is. Viszont a gépjárműadó korábbi évek elmaradásának beszedése továbbra is az önkormányzat feladata maradt. Azonban az így beszedett összeget a MÁK megfelelő számlájára havonta tovább kell utalnunk.

**Adózóink összetétele adónemenként**

|  |  |
| --- | --- |
| **Adónem** | **Adózók száma (fő)** |
| Építményadó | 396 |
| Telekadó | 177 |
| Magánszemélyek kommunális adója | 561 |
| Helyi iparűzési adó | 143 |

A helyi adó bevételek 98.841.000 Ft. tervezett összeggel kerültek be a 2021. évi költségvetésbe.

A helyi adóbevételek beérkezése igazodik a bevallási és befizetési határidőkhöz.

Összességében elmondható és általános tényként megállapítható, hogy az adófizetésre kötelezettek körében az ország gazdasági helyzetében tapasztalható változások tükröződnek. Az a tény, hogy a megélhetés fokozatosan nehezül, kihat az adófizetők fizetési moráljára illetőleg képességére is. Elsősorban az iparűzési adó tekintetében jelent nagy problémát az a tény, hogy egyes vállalkozások fizetésképtelensége kihat más vállalkozások likviditására is, ami késedelmes adófizetés (nem fizetés) veszélyét vetítheti előre. Ugyanakkor el kell mondanunk azt is, hogy az adóalanyok nagyobb része mindezek ellenére rendben és határidőben teljesít a szükséges mértékben együttműködik az adóhatósággal.

Az adóhatóság a tartozással rendelkező magánszemélyeknek, egyéni vállalkozóknak és vállalkozásoknak fizetési felszólítást bocsájt ki.

66 db. fizetési felszólítást kézbesítettem, illetve lehetőség szerint a napi munkában beépítve folyik a telekadó, építményadó, kommunális adó fizetések, bevallás beadásának ellenőrzése.

Bezenye községben mind a háztartások (*magánszemélyek)*, mind a gazdálkodók (*vállalkozók és vállalkozások)* adóalanynak minősülnek, így kiterjed rájuk a helyi adókötelezettség, legyen az vagyoni típusú (építmény, telek), kommunális jellegű adó (kommunális adó), vagy gazdasági tevékenységre kiterjedő (iparűzési).

A saját bevételeken belül a telekadó és az iparűzési adó kiemelkedő, meghatározó szerepe továbbra is fennáll, így nagysága okán alapvetően befolyásolta az adóbevételek teljesülését.

Adószámlák állapota 2021. szeptember 30. (adatok ezer Ft-ban)

|  |  |  |  |
| --- | --- | --- | --- |
| **Bankszámla** | **Tervezett** | **Tényleges** | **Teljesítés** |
| Építményadó | 9594 | 9453 | 98,53% |
| Telekadó | 73275 | 96696 | 131,96% |
| Magánszemélyek kommunális adója | 6822 | 6559 | 96,14% |
| Iparűzési adó | 8000 | 20108 | 251,35% |
| **Helyi adóbevételek összesen:** | **97691** | **132816** | **134,35%** |
| Sajátos működési bevételek: pótlék, bírság | 1150 | 191 |  |
| **Mindösszesen:** | **98841** | **133007** | **134,56%** |

Az Eurovegas Kft. felszámolásából eredően 2021. 08.02-án 12.099.527.- Ft, az Ipari Terület Bezenye Kft. 2021,08,05-én 27.404.100.- Ft került jóváírásra telekadó számlánkon.

*Az alkalmat megragadva apellálva a képviselők lakossággal való folyamatos kapcsolattartására és információ cseréjére, ezúton is szeretnénk felhívni a figyelmet, hogy az adózókat bejelentési (bejelentkezési, változás-bejelentési) adatszolgáltatási kötelezettség terheli amennyiben tulajdoni és használati viszonyaiban változás következik be (pl.: ingatlantulajdont szerez, használati jog jogosultjává válik, vagy ilyen adótárgytól megválik). Az erre vonatkozó bejelentési kötelezettség elmulasztása mulasztási bírság kivetésére ad alapot az* *adóhatóságnak.*

Végezetül pedig szeretném megköszönni minden adózó állampolgárnak az együttműködést!

Bezenye, 2021. november 03.

Bári Péterné

főmunkatárs