ELŐTERJESZTÉS

a képviselő-testület november 16-i ülésére

Tárgy: Beszámoló a Háziorvosi Szolgálat munkájáról

Előterjesztő: Dr. Iván Endre háziorvos

Tisztelt Képviselő-testület!

Bezenye község háziorvosi szolgálati teendőit 1997 elejétől a Dr. Iván Endre és Társa Háziorvosi Betéti Társaság látja el. Ezt megelőzően dr. Iván Endre 1988-tól közalkalmazotti statusban látta el a körzeti orvosi, illetve a háziorvosi teendőket.

A Háziorvosi Szolgálat tevékenységét a jelenleg hatályos jogszabályi háttér alapján látja el, szerződéssel rendelkezik Bezenye község Önkormányzatával, illetve a Nemzeti Egészségbiztosítási Alapkezelővel.

**A Szolgálat tevékenysége:**

Gyógyító-megelőző tevékenység a praxis lakossága körében, mind a rendelőben, mind szükség esetén a beteg lakásán, szűrővizsgálatok, rehabilitációs tevékenység, terhes-gondozás, közegészségügyi feladatok ellátása, egészségügyi felvilágosítás és nevelés, csecsemő- és kisgyermek-tanácsadás, védőoltások szervezése és beadása, szakrendelőbe és kórházba történő beutalás, halott vizsgálat, együttműködés a mentőszolgálattal, részvétel az alapellátási ügyeleti munkában.

Mindezeken túl a Szolgálat iskola-egészségügyi és foglalkozás-egészségügyi tevékenységet is végez.

A Szolgálat az alapellátásban végzett tevékenységét a napi rendelkezésre állási időben végzi el, mely hétköznapokon a 8 és 16 óra közti időtartamot jelenti.

**Személyi feltételek:**

**Dr. Iván Endre** háziorvos 33 év háziorvosi gyakorlattal rendelkezik.

Szakvizsgái és képesítései:

Közegészségügyi laboratóriumi vizsgálatok(nem aktív)

Háziorvostan

Üzemegészségügy(foglalkozás-egészségügy)

Jogi szakokleveles orvos (ELTE)

Nyelvtudás: orosz felsőfokú, angol középfokú, német alapfokú

**Dr. Ivánné Arató Júlia** ápolónővér OKJ Ápoló végzettséggel rendelkezik.

**Lenzsér-Csiba Adrienn** asszisztens-adminisztrátor érettségivel rendelkezik.

Az ügyeleti munkában részt vesz Nagy Irén, OKJ Ápoló végzettséggel rendelkezik.

Hajnal Lászlóné takarítási és karbantartási feladatokat lát el.

**Tárgyi feltételek:**

A rendelő Bezenye Jókai u. 1. alatt található, a Védőnői Szolgálat rendelőjével egy épületben, akadálymentesített, 15 éve újjáépített, a Dr. Iván és Társa Bt. tulajdona. Benne biztosított a négyszemközti orvos-beteg találkozó, megfelel a jogszabályban előírt tárgyi minimumfeltételeknek. A rendelő berendezési tárgyait, felszerelését a Bt. szerezte be, az Önkormányzat egy új EKG készülék és egy laptop adományozásával segítette munkánkat. A rendelő rezsiszámláit a Bt. fizeti, a villany-, gáz-, és vízdíjak Védőnői Szolgálatra eső részét továbbszámlázzuk, és az Önkormányzat felénk rendezi. A rendelő riasztóval ellátott. Az épület karbantartásáról a Bt. gondoskodik. A papréti rendelő bezárásával komoly lépést tettünk a méltóbb ellátási körülmények felé, a papréti betegek szállításáról az Önkormányzat, soron kívüli ellátásukról a kijelölt időben a Szolgálat gondoskodik.

**Működés:**

A praxis 2020. december 31-én 2050 bejelentkezett biztosítottal rendelkezett. A biztosítottság tényét a háziorvosi programok naprakészen érzékelik a központi nyilvántartás alapján. Ennek hitelességét rendelésen nem vitatjuk, a beteget minden körülmények között ellátjuk.

A Szolgálat működését, kijelölt feladatainak teljesítését alapjaiban befolyásolja a két éve hazánkat is sújtó pandémia. Mindennapi munkánk mellett járványgócok felderítésével, a koronavírus fertőzések diagnosztikájával, gyógyításával, és az oltások szervezésével és beadásával is kell foglalkoznunk. Sok időt és energiát igényel a Covid gyanús betegek kikérdezése, mintázásuk megszervezése és adminisztrálása. A rendelőben járvány-megelőzési szabályokat vezettünk be, a betegeknek kézfertőtlenítési és maszkviselési kötelezettségük van, 4 beteg tartózkodhat egyszerre a váróban, és a légúti fertőzés gyanújával érkezni kívánó betegektől kérjük, hogy előzetesen tüneteikről egyeztessenek a háziorvossal eldöntendő, jelentenek-e veszélyt a többi betegre személyes megjelenésükkel? Külön feladatot jelent a járvány alatt bevezetett telemedicinális ellátási lehetőség, ami hétköznaponként 40-60 befutó telefonhívást jelent rendelési időben. Ez a jelenlévő betegek ellátását gyakran késlelteti. A rendelés jogszabály szerint részben előjegyzés alapján működik. A rendelési idők a rendelő bejáratánál kifüggesztve a beszámolóhoz csatolt formában láthatók.

A 2021-ben az egészségügyi kormányzat által javasolt praxisközösségi formában történő működéshez Szolgálatunk is csatlakozott, és felvételt nyert ez év március 10-én a területi kollegiális praxisközösségbe. A praxisközösség a szakmai munka, és a betegségmegelőzést szolgáló tevékenység összehangolását, heti 4 betegségmegelőzési rendelési óra elkülönítését jelenti.

Az évi betegforgalom 15000 egészségügyi dolgozó-beteg találkozót jelent, ez napi 50-100-as betegforgalmat jelent, ennek kb. 40%-a telefonon keresztül zajlik jelenleg.

A COVID-19 elleni védőoltások szervezését a körzeti ápolónő, regisztrálását az asszisztens adminisztrátor és az ápolónő végzi. Minden oltást 3 helyre kell regisztrálni.

A COVID-19 elleni védőoltást a Járási Hivatal Népegészségügyi osztálya biztosítja, az esetek nagyobbik részében a kiszállítást is a Szolgálat végzi. A rendelőben az első és a második oltást 630-an kapták meg, a harmadik oltást kb. 200-an. Ezen túl 280 oltandót szerveztünk oltópontra. Az önállóan regisztrált és oltóponton beoltott betegek száma még 100-200-ra tehető, pontos listákat róluk az utóbbi hónapokban nem kaptunk.

A járvány idején nagy problémát jelent a szűrővizsgálatok időszakos leállítása, a krónikus nem fertőző, de a lakosság egészségi állapota tekintetében nagyon fontos betegségek kimutatási lehetőségeinek beszűkülése, a biztosítási alapon finanszírozott diagnosztika és műtéti beavatkozások egy részének magánegészségügy felé való sodródása, a várólisták hosszú volta miatt.

Pár éve bevezettük havi átlagosan 3 alkalommal a praxisban történő vérvétel lehetőségét, amit a körzeti ápolónővér végez részben a rendelőben, részben a beteg lakásán, térítés ellenében. Ez a vérvételen kívül a vérminták laboratóriumba történő szállítását, és a leletek kinyomtatását is jelenti. Erről, és a NEAK által nem finanszírozott tevékenységek térítési díjairól a váróhelyiségben és a rendelőben tájékoztató található. A térítési díjak az idevonatkozó jogszabály, és a Magyar Orvosi Kamara ajánlásai alapján készültek el. A betegek a térítésről számlát kapnak. Ide tartoznak a jogosítványok hosszabbításai, lőfegyvertartás egészségügyi elbírálása, tanfolyami részvételekhez egészségügyi igazolás, nem kötelező védőoltások egy csoportjának beadása, látlelet kiállítása, és egyebek.

A háziorvost szabadsága idejére Rajka vagy Dunasziget háziorvosa helyettesíti.

Nagy segítség munkánkhoz a tanyagondnok és a tanyabusz, mellyel nemcsak a papréti betegek rendelőbe történő szállítása történik, hanem Mosonmagyaróvárra vagy Győrbe is eljuttat betegeket szakrendelői vagy szakambulanciai ellátásra, segít a gyógyszerek kiváltásában is az arra rászoruló betegek esetében.

Munkánk során együttműködő partnereink Bezenye Községi Önkormányzat, a Védőnői Szolgálat, a mosonmagyaróvári Karolina Kórház-rendelőintézet, a győri Petz Aladár Egyetemi Oktató Kórház, a Járási Hivatal Népegészségügyi Osztálya, a Praxisközösség, a Községek Orvosi Ügyelete Nonprofit Kft. közössége, dr. Láng Magdolna rajkai fogorvos, a dunakiliti Gyógyszertár, a Vöröskereszt helyi és mosonmagyaróvári szervezete.