SÜRGŐSSÉGI INDÍTVÁNY

a képviselő-testület 2021. november 16-i ülésére

Tárgy: Előirányzat átcsoportosítási javaslat

Előterjesztő: Márkus Erika polgármester

Tisztelt Képviselő-testület!

A Hegyeshalmi Közös Önkormányzati Hivatal Bezenyei Kirendeltségén egy igazgatási ügyintéző dolgozik. Az előző önkormányzati ciklusban 6,5 fő látta el Bezenyén a hivatali feladatokat. Az új testület felállását követően a közös hivatal működtetésére kötött megállapodás alapján a bezenyei feladatok ellátását 3,5 fő biztosítja. (1 fő igazgatási előadó, 1 fő pénzügyi ügyintéző, 1 fő osztott munkakörben adóigazgatási és igazgatási feladatokat, fél fő építésügyi feladatokat lát el.) Ez év májusában az osztott munkakörben adóigazgatási és igazgatási feladatokat ellátó kolléga felmondott. Ezt követően a közös hivatal vezetése átszervezte a Bezenyei Kirendeltség feladat ellátását. Így Bezenyén egy fő igazgatási ügyintéző látja el a képviselő-testület, a bizottságok, a horvát nemzetiségi önkormányzat működésével, a szociális igazgatással, a közmunkaprogrammal, a napi iktatási feladatok, postázás, levelezések, hirdetmények kifüggesztésével kapcsolatos feladatokat.

Fenti feladatok ellátása egy személy részére jelentős többletmunkával jár. A köztisztviselők díjazására vonatkozó törvényben meghatározott illetményalap, mely 38.650,- forint 2009 óta nem változott, így a köztisztviselők bére közel 10 éves köztisztviselői jogviszony alapján ma is csak a garantált bérminimum (jelenleg bruttó 219.000,- forint).

A munkabér nincs arányban az elvégzett munkával, felelősséggel. Amennyiben nem becsüljük meg a munkatársakat, jobban fizető állást fognak keresni.

Az elmúlt időszakban megtapasztalhattuk, hogy a hivatal dolgozói rövid munkavégzést követően távoztak.

Javasolom a T. Képviselő-testületnek, hogy a bezenyei hivatalban dolgozó köztisztviselő munkabérét egészítse ki 2021. szeptember 01-től visszamenőleg havi 146.529,- forinttal (bér+ járulékai)

**Határozati javaslat:**

Bezenye Községi Önkormányzat Képviselő-testülete az Önkormányzat 2021. évi költségvetésében az általános tartalék terhére 586.116,- forintot a Hegyeshalmi Közös Hivatal Bezenyei Kirendeltségén dolgozó igazgatási előadó munkájának anyagi elismeréseként átcsoportosít, mely összeget a Hegyeshalmi Közös Önkormányzati Hivatal működési támogatásaként átutal annak számlájára

Felkéri a tisztségviselőket, hogy a határozat végrehajtása érdekében a szükséges intézkedéseket tegyék meg.

Felelős: Márkus Erika polgármester

Határidő: 2021. november 19.

Bezenye, 2021. november 15.

Márkus Erika s.k.

polgármester